text: Når sirenerne lyder i dag er det bare en øvelse
  07 maj 2014 kl. 05.56
  Den første onsdag i maj bliver beredskabsstyrelsens sirener testet. Derfor kan de fleste klokken 12 i dag høre sirenerne.
  Der findes 1078 sirener i Danmark, som når ud til 80 procent af befolkningen. Alle sirener er sat op i byer, hvor der minimum bor 1000 mennesker. I 2013 blev sirenerne brugt 16 gange.
  - Når signalerne bliver brugt, så er det ikke ligesom den årlige prøve, hvor sirenerne lyder i hele landet på en gang. Der bliver sat 2 eller 3 i gang i det område, hvor befolkningen skal alarmeres, fortæller Henrik Andersen fra Beredskabsstyrelsen.
  Høres sirenerne fire gange i løbet af 45 sekunder, så betyder det, at der er fare på færd, og man skal gå inden for og lukke døre og vinduer samt tænde for DR eller TV2. Når man hører en lang tone, der varer 45 sekunder, så er faren ovre.
  Når sirenerne lyder onsdag, så er det vigtigt at huske på, at det bare er en øvelse, og man skal derfor ikke gå i panik og ringe 112 eller 114, når de lyder.
  /ritzau/
  